ORDIN Nr. M.167/2018 din 21 septembrie 2018

pentru desemnarea structurii de specialitate care îndeplineşte atribuţiile Ministerului Apărării Naţionale în calitate de autoritate naţională în domeniul proiectării, realizării şi asigurării informaţiilor geospaţiale pentru apărare

EMITENT: MINISTERUL APĂRĂRII NAŢIONALE

PUBLICAT ÎN: MONITORUL OFICIAL NR. 851 din 8 octombrie 2018

Pentru aplicarea prevederilor art. 5 alin. (1) pct. 34 şi ale art. 6 alin. (1) lit. c) şi alin. (4) din Legea nr. 346/2006 privind organizarea şi funcţionarea Ministerului Apărării Naţionale, republicată,

în temeiul art. 40 alin. (1) din Legea nr. 346/2006, republicată,

**ministrul apărării naţionale** emite prezentul ordin.

ART. 1

Direcţia topografică militară "General de divizie Constantin Barozzi" este structura de specialitate desemnată să îndeplinească atribuţiile Ministerului Apărării Naţionale în calitate de autoritate naţională în domeniul proiectării, realizării şi asigurării informaţiilor geospaţiale pentru apărare.

ART. 2

În exercitarea competenţei instituite de către autoritatea naţională în domeniul proiectării, realizării şi asigurării informaţiilor geospaţiale pentru apărare, structura desemnată asigură:

a) elaborarea, reglementarea şi coordonarea cadrului normativ şi organizaţional specific domeniului informaţiilor geospaţiale pentru apărare la nivel naţional;

b) conducerea şi managementul activităţilor de proiectare, realizare şi asigurare a informaţiilor geospaţiale pentru apărare;

c) cooperarea şi colaborarea cu instituţiile din sistemul de apărare, ordine publică şi siguranţă naţională, NATO şi UE şi alte persoane fizice şi juridice de drept public sau de drept privat cu competenţe în domeniul proiectării, realizării şi asigurării informaţiilor geospaţiale pentru apărare şi integrarea acestora cu date meteorologice şi oceanografice.

ART. 3

Pentru exercitarea competenţei instituite de către autoritatea naţională în domeniul proiectării, realizării şi asigurării informaţiilor geospaţiale pentru apărare prevăzute la art. 2, structura desemnată are următoarele atribuţii:

a) elaborează politicile, reglementează şi standardizează domeniul informaţiilor geospaţiale pentru apărare pe timp de pace şi la nivel naţional în situaţie de criză;

b) reglementează şi coordonează cadrul organizaţional de pregătire şi instruire a personalului care asigură domeniul specific;

c) planifică, organizează, conduce şi controlează activităţile de proiectare, realizare şi asigurare a informaţiilor geospaţiale pentru apărare pe timp de pace şi la nivel naţional în situaţie de criză;

d) asigură şi dezvoltă infrastructura Geoportalului infrastructurii naţionale de informaţii spaţiale - componenta Ministerului Apărării Naţionale privind metadatele, seturile de date spaţiale şi serviciile de date spaţiale pentru accesarea, utilizarea şi punerea în comun a acestora, în condiţiile legii;

e) elaborează protocoale privind schimbul de date şi informaţii geospaţiale cu structuri similare la nivel internaţional şi naţional, cu persoane fizice şi juridice de drept public şi privat care realizează date şi informaţii geospaţiale, în condiţiile legii;

f) reprezintă Ministerul Apărării Naţionale, în calitate de autoritate naţională în domeniul informaţiilor geospaţiale pentru apărare, în relaţia cu NATO, UE şi alte instituţii naţionale şi internaţionale;

g) coordonează activitatea de cercetare-dezvoltare şi experimentare în domeniul echipamentelor, tehnicii, sistemelor şi tehnologiilor hardware şi software destinate domeniului informaţiilor geospaţiale.

ART. 4

Structura desemnată să îndeplinească atribuţiile Ministerului Apărării Naţionale în calitate de autoritate naţională în domeniul proiectării, realizării şi asigurării informaţiilor geospaţiale pentru apărare exercită competenţele instituite pe întreg teritoriul naţional şi în cadrul acţiunilor desfăşurate de către NATO şi UE.

ART. 5

Prezentul ordin se publică în Monitorul Oficial al României, Partea I.

p. Ministrul apărării naţionale,

**Nicolae Nasta,**

secretar de stat

Bucureşti, 21 septembrie 2018.

Nr. M.167.

---------------